b"\n_START_ARTICLE_\nNazaj v prihodnost\n_START_SECTION_\nZgodba\n_START_PARAGRAPH_\nNajstnik Marty McFly je ambiciozen glasbenik iz Hill Valleya v Kaliforniji, ki hodi z Jennifer Parker. Njegovega nerodnega o\xc4\x8deta Georgea v slu\xc5\xbebi nadleguje njegov \xc5\xa1ef Biff Tannen. Mama Lorraine ima probleme s prekomerno telesno te\xc5\xbeo, depresijo in alkoholizmom. Lorraine ni navdu\xc5\xa1ena nad Jennifer in se nekega dne ob skupni ve\xc4\x8derji spomni dneva, ko je spoznala Georgea._NEWLINE_26. oktobra 1985 v zgodnjih jutranjih urah na parkiri\xc5\xa1\xc4\x8du nakupovalnega centra Marty sre\xc4\x8da znanstvenika dr. Emmetta \xc2\xbbDoca\xc2\xab\xc2\xa0Browna. Doc mu poka\xc5\xbee svoj izdelan \xc4\x8dasovni stroj \xe2\x80\x93 preurejeno vozilo DeLorean, ki ga poganja plutonij. Tega je ukradel libijskim teroristom. Demonstrira mu \xc4\x8dasovni navigacijski sistem, ki ga nastavi na 5. november 1955, to je na dan, ko je izumil potovanje skozi \xc4\x8das. Nekaj trenutkov pozneje pridejo teroristi in Doca ustrelijo. Marty pobegne z avtomobilom, ob tem pa nenamerno aktivira \xc4\x8dasovni stroj in se znajde v letu 1955 brez dovolj\xc5\xa1nje koli\xc4\x8dine plutonija za vrnitev._NEWLINE_Tam Marty sre\xc4\x8da najstnika Georgea, svojega o\xc4\x8deta, ki ga nadleguje njegov so\xc5\xa1olec Biff. Marty re\xc5\xa1i Georgea, ki ga skoraj zbije avtomobil, in namesto Georgea avtomobil zadene njega. Ko se prebudi, ob sebi zagleda Lorraine, svojo mamo, ki se zaljubi vanj. Marty jo zapusti in poi\xc5\xa1\xc4\x8de mlaj\xc5\xa1ega Doca, da bi mu pomagal pri vrnitvi v leto 1985. Ta mu razlo\xc5\xbei, da nima plutonija in je edini vir, ki lahko proizvede potrebnih 1,21 gigavatov elektri\xc4\x8dne energije za \xc4\x8dasovni stroj, strela. Marty poka\xc5\xbee Docu letak iz prihodnosti, kjer je napovedan udar strele v mestno sodi\xc5\xa1\xc4\x8de prihajajo\xc4\x8do soboto zve\xc4\x8der. Doc mu naro\xc4\x8di, naj ne zapu\xc5\xa1\xc4\x8da hi\xc5\xa1e ali komunicira s komerkoli, saj bi lahko nenamerno spremenil potek zgodovine, s tem pa tudi prihodnost. Ravno zaradi tega Doc ne \xc5\xbeeli upo\xc5\xa1tevati Martyjevih opozoril o smrti leta 1985. Marty se zave, da je prepre\xc4\x8dil star\xc5\xa1em prvo sre\xc4\x8danje. Doc opozori Martyja, da bo izbrisan iz obstoja, \xc4\x8de ne najde na\xc4\x8dina, kako bi se George in Lorraine spoznala in zaljubila. Doc dela na na\xc4\x8drtu, kako bi izkoristil mo\xc4\x8d strele, Marty pa se posveti svojima star\xc5\xa1ema, vendar mu te\xc5\xbeave poleg njiju samih povzro\xc4\x8da tudi Biff._NEWLINE_Lorraine povabi Martyja na prihajajo\xc4\x8di \xc5\xa1olski ples, zato Marty pripravi na\xc4\x8drt, kako bi jo spoznal z Georgeom. Na\xc4\x8drt se izjalovi, saj se vme\xc5\xa1a pijan Biff in nadleguje Lorraine. George pride, da bi jo re\xc5\xa1il pred Martyjem, vendar tam najde Biffa, zato jo re\xc5\xa1i pred njim in si s tem pridobi njene simpatije. Skupaj odideta na ples, kjer se poljubita in zaljubita. Marty medtem igra skupaj z bendom. Zadovoljen, da si je zagotovil svoj obstoj, odide s plesa in poi\xc5\xa1\xc4\x8de Doca._NEWLINE_Ko pride nevihta, Marty in Doc uresni\xc4\x8dita na\xc4\x8drt s strelo. Marty se vrne v oktober 1985, kjer ugotovi, da je Doc poslu\xc5\xa1al njegova opozorila izpred 30-ih let in si nadel neprebojni jopi\xc4\x8d, ki mu je re\xc5\xa1il \xc5\xbeivljenje. Doc odpelje Martyja domov, sam pa se odpravi v leto 2015._NEWLINE_Naslednje jutro se Marty prebudi in ugotovi, da se je njegova dru\xc5\xbeina spremenila. O\xc4\x8de George je postal samozavesten uspe\xc5\xa1en pisatelj, mama Lorraine je sre\xc4\x8dna in ni ve\xc4\x8d debela, brat David je uspe\xc5\xa1en poslovne\xc5\xbe, sestra Linda pa dela v butiku. Biff se sedaj ukvarja s \xc4\x8di\xc5\xa1\xc4\x8denjem in popravilom avtomobilov in uboga vse, kar mu naro\xc4\x8di George. Ko se Marty ponovno zdru\xc5\xbei z Jennifer, se pojavi Doc v DeLoreanu, oble\xc4\x8den v obleko iz prihodnosti. Pove jima, da so se v letu 2015 pojavile te\xc5\xbeave z njunimi bodo\xc4\x8dimi otroki. Vsi trije sedejo v DeLoreana in izginejo v prihodnost, pri \xc4\x8demer Biff gleda njihov odhod.\n_START_SECTION_\nRazvoj\n_START_PARAGRAPH_\nProducent Bob Gale je idejo za film zasnoval po izidu prej\xc5\xa1njega filmskega projekta z Zemeckisom Used Cars. Obiskal je svoje star\xc5\xa1e v St. Louisu v Missouriju. V kleti doma\xc4\x8de hi\xc5\xa1e je na\xc5\xa1el o\xc4\x8detovo letno knjigo iz zadnjega letnika srednje \xc5\xa1ole in ugotovil, da je bil njegov o\xc4\x8de predsednik razreda. Gale se je spomnil na predsednika svojega razreda, s katerim ni imel ni\xc4\x8desar skupnega in zato tudi ne stikov. Vpra\xc5\xa1al se je, ali bi bil prijatelj s svojim o\xc4\x8detom, \xc4\x8de bi skupaj hodila v srednjo \xc5\xa1olo. Ob vrnitvi v Kalifornijo je svojo novo idejo predstavil Robertu Zemeckisu. Ta je kasneje razmi\xc5\xa1ljal o materi, ki je trdila, v \xc5\xa1oli ni nikoli poljubila de\xc4\x8dka, \xc4\x8deprav v resnici ni bila tako srame\xc5\xbeljiva. Projekt sta predstavila dru\xc5\xbebi Columbia Pictures in naredila pogodbo za razvoj scenarija do septembra 1980._NEWLINE_Zemeckis in Gale sta povedala, da sta zgodbo postavila v leto 1955, ker sta do te letnice pri\xc5\xa1la s prera\xc4\x8dunavanjem, kdaj so bili star\xc5\xa1i 17-letnika stari toliko, kot on sedaj. Hkrati to leto sovpada z vzponom mladostnikov kot pomembnega kulturnega elementa, rojstvom rock and rolla in \xc5\xa1iritvijo predmestja, kar je dalo zgodbi dodaten pe\xc4\x8dat. V zgodnjem scenariju sta si \xc4\x8dasovni stroj zamislila kot hladilnik, za katerega bi moral uporabnik uporabiti mo\xc4\x8d jedrske eksplozije na testnem obmo\xc4\x8dju Nevade, da bi se lahko vrnil domov. Zemeckis je bil zaskrbljen, da bi se zaradi tega filma otroci zapirali v hladilnike, zato se je odlo\xc4\x8dil za bolj mobilen \xc4\x8dasovni stroj. Izbrala sta model DeLorean DMC-12. Ustvarjalca sta imela te\xc5\xbeave tudi z ustvarjanjem prepri\xc4\x8dljivega prijateljstva med Martyjem in Docom in razre\xc5\xa1itvijo ojdipovega kompleksa Martyja v odnosu do njegove matere, kar sta re\xc5\xa1ila s stavkom: \xc2\xbbPodobno je poljubljanju lastnega brata.\xc2\xab\xc2\xa0Biffa Tannena sta poimenovala po studijskemu sodelavcu Nedu Tanenu, ki se je do njiju obna\xc5\xa1al nesramno med ustvarjanjem filma I Wanna Hold Your Hand._NEWLINE_Prvi osnutek za film je bil kon\xc4\x8dan februarja 1981 in predstavljen studiu Columbia, ki je film dala na \xc4\x8dakanje. \xc2\xbbMenili so, da je to res lep, sr\xc4\x8dkan, topel film, vendar premalo seksualen,\xc2\xab\xc2\xa0je povedal Gale. \xc2\xbbPredlagali so, da ga ponudimo Disneyu, vendar smo se odlo\xc4\x8dili po\xc4\x8dakati, da bi videli, ali ga bo \xc5\xbeelel kateri izmed ve\xc4\x8djih studiev.\xc2\xab\xc2\xa0Vsi ve\xc4\x8dji filmski studii so zavrnili scenarij za obdobje \xc5\xa1tirih let, v tem \xc4\x8dasu pa je film dobil \xc5\xbee dva nova popravljena osnutka. V zgodnjih osemdesetih letih so bile popularne najstni\xc5\xa1ke komedije (kot sta Fast Times at Ridgemont High in Porky's), ki so bile namenjene odraslim, zato so scenarij zavrnili z obrazlo\xc5\xbeitvijo, da je preve\xc4\x8d lahkoten. Gale in Zemeckis sta nato scenarij kon\xc4\x8dno prestavila studiu Disney, kjer pa sta bila zavrnjena, saj zgodba o materi, ki se zaljubi v svojega sina, po njihovem ni bila primerna za dru\xc5\xbeinski film pod Disneyevim imenom._NEWLINE_Gale in Zemeckis sta se nato sku\xc5\xa1ala povezati s Stevenom Spielbergom, ki je re\xc5\xbeiral filma Used Cars in I Wanna Hold Your Hand, ki sta prinesla dober zaslu\xc5\xbeek. Spielbergu je bil scenarij v\xc5\xa1e\xc4\x8d, vendar pa je bil med razvojem projekta za\xc4\x8dasno izklju\xc4\x8den, saj si scenarista nista \xc5\xbeelela pridobiti slovesa dveh ustvarjalcev, ki lahko dobita delo samo v primeru, da se zdru\xc5\xbeita s Spielbergom. Zemeckis se je zato odlo\xc4\x8dil, da bo najprej dokon\xc4\x8dal projekt Romancing the Stone, ki ga je re\xc5\xbeiral. Film je bil zelo uspe\xc5\xa1en, zato mu je dal zagona za projekt Nazaj v prihodnost. Spielberg je sogla\xc5\xa1al, da je produkcijo prevzelo njegovo podjetje Amblin Entertainment, skupaj s Kathleen Kennedy in Frankom Marshallom pa je sodeloval kot izvr\xc5\xa1ni producent._NEWLINE_Scenarij je ostal pri Columbii, dokler niso bili re\xc5\xa1eni pravni problemi. Studio naj bi za\xc4\x8del snemati komi\xc4\x8dni remake filma Double Indemnity z naslovom Big Trouble. Columbiina pravna slu\xc5\xbeba je ugotovila, da je scenarij novega filma preve\xc4\x8d podoben izvirniku, zato so potrebovali dovoljenje lastnikov prvega filma, to pa so bili Universal Pictures. Za pridobitev dokumentov so poklicali Franka Pricea iz Universal Pictures, ki je pred tem kot izvr\xc5\xa1ni direktor delal pri Columbii. Dogovorili so se, da Universal Pictures izdajo licenco za Double Indemnity v zameno za scenarij in pravice za Nazaj v prihodnost._NEWLINE_Izvr\xc5\xa1ni direktor Sidney Sheinberg je predlagal nekaj popravkov scenarija, med drugim spremembo imena Martyjeve mame iz Meg v Lorraine (njegova \xc5\xbeena je bila namre\xc4\x8d igralka Lorraine Gary), Profesor Brown je postal Doc Brown, ki je namesto \xc5\xa1impanza kot hi\xc5\xa1nega ljubljen\xc4\x8dka imel psa. Sheinberg je imel \xc5\xa1e nekaj predlogov, ki jih niso upo\xc5\xa1tevali. \xc5\xbdelel je, da bi film nosil naslov Spaceman iz Plutona, saj je bil prepri\xc4\x8dan, da noben uspe\xc5\xa1en film ni imel prihodnosti v naslovu. Predlagal je, da bi se Marty predstavil kot Darth Vader s planeta Pluton (namesto planeta Vulkan) in da bi bil oble\xc4\x8den v nezemljana. Zaskrbljen Zemeckis je prosil za pomo\xc4\x8d Spielberga. Ta je na Sheinberga naslovil dopis, v katerem ga je prepri\xc4\x8dal, da menijo, da je njegov naslov \xc5\xa1ala, zato je umaknil te ideje. Originalna ideja je bila, da bi dogajanje potekalo na ve\xc4\x8d krajih, vendar so ga zaradi var\xc4\x8devanja omejili na Hill Valley, kjer je veliko vlogo igrala mestna ura. Spielberg je v svojem filmu Indiana Jones in kraljestvo Kristalne lobanje iz leta 2008 uporabil nekatere elemente kraja iz tega filma.\n_START_SECTION_\nPriprava\n_START_PARAGRAPH_\nMichael J. Fox je bil prva izbira za vlogo Martyja McFlyja, vendar je bil zavezan k snemanju serije Family Ties. Producent te serije Gary David Goldberg je menil, da je Fox bistven za uspeh. Soigralka Meredith Baxter je bila na porodni\xc5\xa1kem dopustu in Goldberg je zavrnil izdajo dovoljenja Foxu za snemanje filma Nazaj v prihodnost. Izid filma je bil prvotno na\xc4\x8drtovan za maj 1985. \xc5\xa0ele konec leta 1984 je bilo sporo\xc4\x8deno, da Fox ne bo mogel igrati. Zemeckisovi naslednji izbiri sta bila C. Thomas Howell in Eric Stoltz. Slednji je producente navdu\xc5\xa1il s svojo vlogo Roya L. Dennisa v filmu Mask, ki je bil tik pred izidom, zato so ga izbrali za Martyja. Zaradi zahtevne priprave filma je bil datum izida dvakrat zamaknjen._NEWLINE_Po \xc5\xa1tirih tednih snemanja je Zemeckis ugotovil, da Stoltz ni prava izbira. \xc4\x8ceprav sta s Spielbergom vedela, da bo ponovno snemanje dodalo \xc5\xa1e 3 milijone v prora\xc4\x8dun, ki je \xc5\xbee zna\xc5\xa1al 14 milijonov dolarjev, sta se odlo\xc4\x8dila za ta korak. Spielberg je pojasnil, da je Zemeckis menil, da Stoltz ni dovolj komi\xc4\x8den in da njegova igra nasploh ni dovolj dobra. Gale je nadalje pojasnil, da Stoltz preprosto le igra vlogo, medtem ko je sam Fox imel osebnost kot Marty McFly. Stoltzu naj bi se bilo tudi neprijetno voziti z rolkami, s \xc4\x8dimer pa Fox ni imel problemov. Stoltz je sam med telefonskim klicem dva tedna po za\xc4\x8detku snemanja re\xc5\xbeiserju Petru Bogdanovichu priznal, da ni prepri\xc4\x8dan, da je pravi \xc4\x8dlovek za to vlogo._NEWLINE_Foxov program snemanja je bil ponovno aktualen januarja 1985, ko se je Baxterjeva po nose\xc4\x8dnosti vrnila na snemanje serije Family Ties. Ustvarjalci filma so se ponovno sre\xc4\x8dali z Goldbergom in z njim sklenili dogovor, po katerem je Fox dobil dovoljenje za snemanje, pri \xc4\x8demer mu je prioriteta ostala serija. Fox je bil navdu\xc5\xa1en nad scenarijem in nad lepim odnosom Zemeckisa in Galea do Stoltza pri zamenjavi. Per Welinder in Bob Schmelzer sta mu pomagala pri prizorih z rolkami. Fox je v Martyju videl sebe, saj je tudi sam v srednji \xc5\xa1oli veliko vozil rolko, osvajal dekleta in igral v bendu, saj je sanjal, da bi postal rock zvezda._NEWLINE_Christopher Lloyd je dobil vlogo Doca Browna potem, ko je bilo jasno, da prva izbira, John Lithgow, ni na voljo. Predlagal ga je producent Neil Canton, ki je z njim sodeloval pri filmu The Adventures of Buckaroo Banzai iz leta 1984. Lloyd je vlogo najprej zavrnil, vendar si je premislil po branju scenarija in vztrajanju njegove \xc5\xbeene. V nekaterih prizorih je improviziral, navdahnjen z Albertom Einsteinom in dirigentom Leopoldom Stokowskim. Brown je izgovarjal besedo ''gigavati'' kot ''jigavati'', kakor jo je tudi fizik, ki je pomagal Zemeckisu in Galeu pri izdelavi scenarija. Obe izgovorjavi sta sicer sprejemljivi, vendar je bolj pravilna prva. Ustvarjalci so morali paziti, da se ni preve\xc4\x8d opazila velika razlika v vi\xc5\xa1ini med Docom in Martyjem. Lloyd je bil namre\xc4\x8d z 185 cm precej vi\xc5\xa1ji od Foxa, ki je meril le 165 cm._NEWLINE_Georgea McFlyja je odigral Crispin Glover. Zemeckis je pozneje povedal, da je Glover veliko Georgeovih nerodnih gibov improviziral, med drugim tudi tresenje rok. Re\xc5\xbeiser se je po\xc5\xa1alil, da ga je izbral za to vlogo, ker je njegova lastna interpretacija zna\xc4\x8daja lika zajemala okoli petdeset odstotkov vsega \xc4\x8dasa. Zaradi pogodbenega nesoglasja je Gloverja za nadaljevanji zamenjal Jeffrey Weissman._NEWLINE_Lea Thompson je bila izbrana za Lorraine McFly, ker je skupaj s Stoltzom nastopila v filmu The Wild Life in so jo ustvarjalci takrat opazili. Li\xc4\x8denje za prizore na za\xc4\x8detku filma, ki se dogaja v letu 1985, je ustvarjalcem vzelo tri ure in pol._NEWLINE_Thomas F. Wilson je bil dolo\xc4\x8den za Biffa Tannena, potem ko so ustvarjalci menili, da prvotna izbira J. J. Cohen ni dovolj fizi\xc4\x8dno mo\xc4\x8dan, da bi igral \xc4\x8dloveka, ki nadleguje Stoltza. Cohenu so zato namenili vlogo Skinheada, enega izmed Biffovih pajda\xc5\xa1ev. \xc4\x8ce bi bil Fox na snemanju \xc5\xbee od vsega za\xc4\x8detka, bi verjetno Cohen ostal v vlogi Tannena, saj je bil dovolj vi\xc5\xa1ji od Foxa._NEWLINE_Vlogo Martyjevega dekleta Jennifer so najprej dali Melorini Hardin. Po zamenjavi Stoltza s Foxom so zamenjali tudi njo, saj je bila preve\xc4\x8d visoka za Foxa. Do preobrata je pri\xc5\xa1lo \xc5\xa1e preden je Hardinova posnela kakr\xc5\xa1nokoli sceno. Nadomestila jo je Claudia Wells, v igri za vlogo pa je bila nekaj \xc4\x8dasa tudi Jill Schoelen.\n_START_SECTION_\nSnemanje\n_START_PARAGRAPH_\nPo Stoltzovem odhodu je imel Fox zgo\xc5\xa1\xc4\x8den urnik snemanja. Med tednom je \xc4\x8dez dan snemal serijo Family Ties, med 18.30 in 2.30 pa film Nazaj v prihodnost. Vsako no\xc4\x8d je povpre\xc4\x8dno spal pet ur. Ob petkih je snemal med 22.00 in \xc5\xa1esto ali sedmo uro zjutraj, ob vikendih pa zunanje prizore, saj je bil takrat na voljo podnevi. Foxa je tak\xc5\xa1no delo iz\xc4\x8drpalo, vendar je sam povedal: \xc2\xbbSanjal sem, da bi bil prisoten v filmskem in televizijskem poslu, vendar nisem vedel, da bom v njih so\xc4\x8dasno. Bilo je \xc4\x8dudno.\xc2\xab Tudi Zemeckis se je strinjal, da je bilo snemanje zelo naporno. Zaradi no\xc4\x8dnih snemanj je vedno napol spal in povedal: \xc2\xbbBil sem najbolj utrujen in bolan, kar sem kdaj bil.\xc2\xab_NEWLINE_Mestne prizore Hill Valleyja so posneli na trgu Courthouse Square na posestvu dru\xc5\xbebe Universal Studios. Gale je pojasnil, da bi bilo nemogo\xc4\x8de snemati v pravem mestu, saj nobeno ne bi dovolilo, da bi ga filmska ekipa preoblikovala v podobo iz 50-ih let. Filmski ustvarjalci so se odlo\xc4\x8dili, da bodo najprej posneli vse kadre iz 50-ih let, kjer je mesto zelo lepo, nato pa \xc5\xa1e kadre v grdem mestu iz 80-ih let. Notranjost Docove hi\xc5\xa1e so posneli v hi\xc5\xa1i Roberta R. Blackerja, za zunanjost pa so uporabili Gamblovo hi\xc5\xa1o. Zunanjo podobo centra Twin Pines Mall iz 50-ih let oziroma Lone Pine Mall iz 80-ih let je dal Puente Hills Mall v centru industrije v Kaliforniji. Zunanje in nekatere notranje prizore na srednji \xc5\xa1oli Hill Valley so posneli na \xc5\xa1oli Whittier High School v Whittierju v Kaliforniji. Preizkus za Bitko bendov je bil posnet v rekreacijskem centru McCambridge Park v Burbanku, ples Enchantment Under the Sea pa v gimnaziji Zdru\xc5\xbeene metodisti\xc4\x8dne cerkve v Hollywoodu. Prizori pred hi\xc5\xa1o Bainesovih leta 1955 so bili posneti na Bushnell Avenue v South Pasadeni v Kaliforniji._NEWLINE_Snemanje so po 100 dneh zaklju\xc4\x8dili 20. aprila 1985. Izid pa je bil predviden nekje med majem in avgustom. Po zelo pozitivnem odzivu na preizkusnem predvajanju (Frank Marshall je dejal: \xc2\xbbNikoli nisem videl tak\xc5\xa1nega predogleda, ob\xc4\x8dinstvo je bilo navdu\xc5\xa1eno.\xc2\xab) se je Sheinberg odlo\xc4\x8dil, da bo film iz\xc5\xa1el 3. julija. Da bi bil film do takrat pripravljen, sta bila za monta\xc5\xbeo slike dodeljena dva urednika, in sicer Arthur Schmidt in Harry Keramidas. Z monta\xc5\xbeo zvoka se je 24 ur na dan ukvarjalo ve\xc4\x8d urednikov. Osem minut filma je bilo v tem delu izrezanega, vklju\xc4\x8dno s prizori, ko Marty opazuje mamo med goljufanjem na izpitu, George se zatakne v telefonski kabini pred re\xc5\xa1evanjem Lorraine in Martyjevo opona\xc5\xa1anje Dartha Vaderja. Zemeckis je nameraval izrezati prizor s pesmijo Johnny B. Goode, ker je menil, da ne doprinese ni\xc4\x8desar k zgodbi, vendar je bil gledalcem predogleda v\xc5\xa1e\xc4\x8d, zato ga je pustil. Podjetje Industrial Light & Magic je ustvarilo 32 posnetkov filma s posebnimi efekti, ki pa Zemeckisa in Galea niso zadovoljili vse do zadnjih popravkov teden dni pred izidom. Z efekti ob potovanju skozi \xc4\x8das in strele, ki udari v uro na stolpu, se je ukvarjal Wes Takahashi, ki je sodeloval tudi pri obeh nadaljevanjih skupaj z drugimi sodelavci iz podjetja ILM.\n_START_SECTION_\nGlasba\n_START_PARAGRAPH_\nAlan Silvestri je sodeloval z Zemeckisom pri filmu Romancing the Stone, vendar Spielbergu glasba tega filma ni bila v\xc5\xa1e\xc4\x8d. Zemeckis je Silvestriju svetoval, naj ustvari \xc4\x8dim bolj veli\xc4\x8dastne in epske skladbe, \xc4\x8deprav bo \xc5\xa1lo za manj\xc5\xa1i film, da bo naredil vtis na Spielberga. Silvestri je za\xc4\x8del s snemanjem skladb dva tedna pred predogledom. Predlagal je tudi, da bi glavno temo ustvarila skupina Huey Lewis and the News. Njihov prvi poskus je zavrnila dru\xc5\xbeba Universal. Nato so posneli skladbo The Power of Love, ki je bila ustvarjalcem v\xc5\xa1e\xc4\x8d, vendar so bili razo\xc4\x8darani, da vsebinsko ni bila povezana z naslovom filma, zato so morali po\xc5\xa1iljati pripombe na radijske postaje, da bi zmeraj omenili njeno povezavo s filmom. Na koncu so v filmu uporabili skladbo Back in Time, ki se je pojavila med prizorom, ko se Marty zbudi po vrnitvi v leto 1985 in tudi kot odjavna \xc5\xa1pica._NEWLINE_\xc4\x8ceprav v filmu deluje, da Fox dejansko igra kitaro, je glasbeni urednik Bones Howe najel hollywoodskega u\xc4\x8ditelja kitare in glasbenika Paula Hansona, da je Foxa nau\xc4\x8dil simuliranja igranja celotne skladbe, vklju\xc4\x8dno z igranjem nad glavo, da bi izpadlo \xc4\x8dim bolj realisti\xc4\x8dno. Fox je igral in pel na posnetek pesmi Johnny B. Goode, ki sta ga posnela vokalist Mark Campbell (iz skupine Jack Mack and the Heart Attack) in kitarist solist Tim May._NEWLINE_Prvotni album s skladbami iz filma iz leta 1985 je vklju\xc4\x8deval samo dve skladbi, ki ju je zanj skomponiral Silvestri, obe skladbi skupine Huey Lewis and the News, pesem, ki jo je v filmu izvajal izmi\xc5\xa1ljen bend Marvin Berry and The Starlighters (in Marty McFly) in eno skladbo iz petdesetih let ter dve pop pesmi, ki se zelo na kratko sli\xc5\xa1ijo v ozadju filma. 24. novembra 2009 je zalo\xc5\xbeba Intrada Records izdala komplet dveh CD-jev s celotnim seznamom uporabljenih pesmi v omejeni nakladi.\n_START_SECTION_\nIzid\n_START_PARAGRAPH_\nFilm so prvi\xc4\x8d predvajali 3. julija 1985 na 1200 zaslonih v Severni Ameriki. Zemeckis je bil zaskrbljen, da film ne bo uspe\xc5\xa1en, saj je moral Fox v Londonu snemati serijo Family Ties in ni imel \xc4\x8dasa za promocijo filma. Gale je bil nezadovoljen, da je Universal Pictures film ogla\xc5\xa1eval s pripisom \xc2\xbbAli mi pravite, da sem mami mo\xc4\x8dno seksualno privla\xc4\x8den?\xc2\xab_NEWLINE_Ko je film leta 1986 iz\xc5\xa1el na kaseti, je Universal na koncu dodal pripis \xc2\xbbSe nadaljuje ...\xc2\xab, s \xc4\x8dimer je izdal, da pripravljajo drugi del. Ta pripis so leta 2002 ob izdaji na Blu-rayu in DVD-ju izpustili._NEWLINE_Oktobra 2010 so v po\xc4\x8dastitev 25-letnice prvega filma fran\xc5\xa1ize tega digitalno obnovili in ga izdali v ZDA, Veliki Britaniji in Italiji. Izid je sovpadel tudi z izdajo vseh treh delov na Blu-rayu pri Universal Discount Home Entertainment._NEWLINE_21. oktobra 2015, na datum, ki je omenjen tudi v drugem delu, so v nekaterih kinodvoranah po ZDA v enem dnevu predvajali celotno trilogijo ob praznovanju 30-letnice filma.\n_START_SECTION_\nZaslu\xc5\xbeek\n_START_PARAGRAPH_\nFilm Nazaj v prihodnost je bil 11 tednov na lestvici najbolj gledanih filmov na prvem mestu. Gale se je spominjal: \xc2\xbbNa\xc5\xa1 drugi vikend je bil uspe\xc5\xa1nej\xc5\xa1i od prvega, kar ka\xc5\xbee na to, da se je veliko govorilo o filmu. Film National Lampoon's European Vacation, ki je iz\xc5\xa1el avgusta, nas je za en teden zrinil s prvega mesta, vendar smo se naslednji teden vrnili na vrh.\xc2\xab V Severni Ameriki je film prinesel 210,61 milijona dolarjev zaslu\xc5\xbeka, v tujini pa \xc5\xa1e 178,5 milijona, kar je skupno zneslo 389,1 milijona dolarjev po vsem svetu. Nazaj v prihodnost se je uvrstil na 4. mesto na lestvici filmov, ki so leta 1985 v prvem tednu zaslu\xc5\xbeili najve\xc4\x8d, bil pa je glede na dohodek najbolj donosen film leta. Na strani Box Office Mojo so ocenili, da so za ogled filma v ZDA prodali ve\xc4\x8d kot 59 milijonov vstopnic.\n_START_SECTION_\nOdziv kritikov\n_START_PARAGRAPH_\nPo podatkih spletne strani Rotten Tomatoes je 96\xc2\xa0% kritikov filmu dalo pozitivno oceno na podlagi 77 recenzij. Povpre\xc4\x8dna ocena zna\xc5\xa1a 8,71 od 10. Konsenz na tem spletnem mestu se glasi, da gre za inovativen, zabaven in dih jemajo\xc4\x8d film, ki je vrtoglava pustolov\xc5\xa1\xc4\x8dina o potovanju skozi \xc4\x8das z nepozabnim duhom. Na spletni strani Metacritic je film prejel povpre\xc4\x8dno oceno 87 na podlagi 12 ocen, kar ka\xc5\xbee na splo\xc5\xa1no sprejetost filma._NEWLINE_Roger Ebert iz Chicago Sun-Timesa je zapisal, da ima ob\xc4\x8dutek, da Nazaj v prihodnost obravnava podobno tematiko kot filmi Franka Capre, predvsem It's a Wonderful Life. Komentiral je tudi, da je producent Steven Spielberg prevzel veliko avtenti\xc4\x8dne preteklosti klasi\xc4\x8dnega hollywoodskega filma in uskladil pravega re\xc5\xbeiserja (Roberta Zemeckisa) s pravim projektom. Film je ocenil s tremi zvezdicami in pol od \xc5\xa1tirih. Janet Maslin iz New York Timesa je bila mnenja, da ima film uravnote\xc5\xbeeno zgodbo in da predstavlja kinematografsko izumljanje humorja in zgodb za vse \xc4\x8dase. Christopher Null, ki je film prvi\xc4\x8d gledal kot najstnik, ga je ozna\xc4\x8dil za najpomembnej\xc5\xa1i trenutek iz osemdesetih let prej\xc5\xa1njega stoletja, ki zdru\xc5\xbeuje znanstveno fantastiko, akcijo, komedijo in romantiko v popoln majhen paket tako za otroke, kot tudi za odrasle. Dave Kehr iz Chicago Readerja je menil, da sta Gale in Zemeckis napisala scenarij, ki je popolnoma uravnote\xc5\xbeil znanstveno fantastiko, resnost in humor. Uredniki \xc4\x8dasopisa Variety so hvalili igralce, izpostavili so, da sta Fox in Lloyd prijateljstvo Martyja in Doca Browna pre\xc5\xbeela s kakovostjo in jih spomnila na odnos med kraljem Arturjem in Merlinom. Pri BBC Newsu so pohvalili prefinjenost scenarija, ki je bil po njihovem mnenju izjemno izveden, pri tem pa so poudarili, da nih\xc4\x8de ne pove ni\xc4\x8desar, kar kasneje za zaplet ne bi bilo pomembno. Dennis Fischer iz Cinefantastique je filmu podelil \xc5\xa1tiri zvezdice od petih in ga ozna\xc4\x8dil za instantno klasiko. Nazaj v prihodnost se je pojavil tudi na seznamu najbolj\xc5\xa1ih 10 filmov leta 1985, ki ga je oblikoval filmski kritik Gene Siskel.\n_START_SECTION_\nNagrade in nominacije\n_START_PARAGRAPH_\nNa 58. podelitvi oskarjev je bil film Nazaj v prihodnost nagrajen za najbolj\xc5\xa1o monta\xc5\xbeo zvo\xc4\x8dnih u\xc4\x8dinkov, Zemeckis in Gale sta bila nominirana za najbolj\xc5\xa1i originalni scenarij, pesem The Power of Love pa je bila nominirana za najbolj\xc5\xa1o izvirno skladbo. Bill Varney, B. Tennyson Sebastian II, Robert Thirlwell in William B. Kaplan so bili nomirani za najbolj\xc5\xa1e me\xc5\xa1anje zvoka. Film je prejel tudi nagrado Hugo za najbolj\xc5\xa1o dramsko uprizoritev in nagrado Saturn za najbolj\xc5\xa1i znanstvenofantasti\xc4\x8dni film. Saturna so prejeli tudi Michael J. Fox in oblikovalci vizualnih u\xc4\x8dinkov. V razli\xc4\x8dnih kategorijah so bili nominirani \xc5\xa1e Zemeckis, skladatelj Alan Silvestri, kostumografi in stranski igralci Christopher Lloyd, Lea Thompson, Crispin Glover in Thomas F. Wilson. Film je prejel tudi ve\xc4\x8d nominacij na 39. podelitvi nagrad BAFTA, vklju\xc4\x8dno za najbolj\xc5\xa1i film, originalni scenarij, vizualne u\xc4\x8dinke, produkcijsko oblikovanje in monta\xc5\xbeo. Na 43. podelitvi zlatih globusov je bil film nominiran za najbolj\xc5\xa1i film (muzikal ali komedijo), originalno pesem (The Power of Love), igralca v muzikalu ali komediji (Fox) in scenarij (Zemeckis in Gale).\n_START_SECTION_\nZapu\xc5\xa1\xc4\x8dina\n_START_PARAGRAPH_\nAmeri\xc5\xa1ki predsednik Ronald Reagan je bil velik obo\xc5\xbeevalec filma. Navedel ga je tudi v svojem govoru v kongresu leta 1986, ko je povedal: \xc2\xbbNikoli ni bilo bolj razburljivega \xc4\x8dasa za \xc5\xbeivljenje, \xc4\x8dasa za \xc4\x8dude\xc5\xbee in juna\xc5\xa1ke dose\xc5\xbeke. Kot so rekli v filmu Nazaj v prihodnost: 'Tja, kamor gremo, ne potrebujemo ceste.'\xc2\xab Ko je prvi\xc4\x8d videl v filmu \xc5\xa1alo o tem, da je postal predsednik, je naro\xc4\x8dil delavcem v gledali\xc5\xa1\xc4\x8du, naj ustavijo kolut, film prevrtijo nazaj in ga znova predvajajo._NEWLINE_Film je uvr\xc5\xa1\xc4\x8den na 28. mesto najuspe\xc5\xa1nej\xc5\xa1ih srednje\xc5\xa1olskih filmov. Leta 2008 so ga bralci revije Empire postavili na 23. mesto na seznamu najbolj\xc5\xa1ih filmov vseh \xc4\x8dasov. Podobno je bil uvr\xc5\xa1\xc4\x8den tudi na seznamu najbolj\xc5\xa1ih 1000 filmov, ki ga je objavil The New York Times. Januarja 2010 ga je Total Film vklju\xc4\x8dil na svoj seznam 100 najbolj\xc5\xa1ih filmov vseh \xc4\x8dasov. Leta 2007 ga je kongresna knji\xc5\xbenica izbrala za hrambo v Narodnem filmskem registru kot kulturno, zgodovinsko ali estetsko pomembni film. Leta 2006 je zdru\xc5\xbeenje Writers Guild of America scenarij za ta film razglasilo za 56. najbolj\xc5\xa1i scenarij vseh \xc4\x8dasov._NEWLINE_Junija 2008 je Ameri\xc5\xa1ki filmski in\xc5\xa1titut predstavil seznam AFI's 10 Top 10, na katerem je 10 najbolj\xc5\xa1ih filmov v desetih klasi\xc4\x8dnih ameri\xc5\xa1kih filmskih \xc5\xbeanrih, ki so ga oblikovali po glasovanju okoli 1500 ljudi iz filmske industrije. Nazaj v prihodnost je bil naveden kot 10. najbolj\xc5\xa1i film v \xc5\xbeanru znanstvene fantastike._NEWLINE_Za 30. obletnico filma leta 2015 so pri\xc4\x8deli z oblikovanjem muzikal razli\xc4\x8dice Nazaj v prihodnost, ki bi naj premiero do\xc5\xbeivela v londonskem gledali\xc5\xa1\xc4\x8du West End. Zemeckis in Gale sta se ponovno zdru\xc5\xbeila za oblikovanje scenarija, glasbo pa bi naj prispevala Silvestri in Glen Ballard._NEWLINE_Scene, ki prikazujejo Martyja McFlyja med rolkanjem, so bile posnete pred pravim za\xc4\x8detkom razvoja subkulture rolkarjev, zato se meni, da ima prav film Nazaj v prihodnost zasluge za njen razvoj. Tudi v promocijskih gradivih in intervjujih poklicni rolkarji navajajo film kot navdih za za\xc4\x8detek ukvarjanja s tem in prepoznavo v javnosti._NEWLINE_Nazaj v prihodnost je tudi na 10. mestu na seznamu televizijskega kanala Film4 50 filmov, ki jih morate videti, preden umrete.\n_START_SECTION_\nNadaljevanji\n_START_PARAGRAPH_\nUspeh filma je ustvarjalce vzpodbudil, da so posneli dve filmski nadaljevanji: Nazaj v prihodnost 2 in Nazaj v prihodnost 3._NEWLINE_Drugi del je iz\xc5\xa1el 22. novembra 1989 in je bil po prihodkih in kritikah podobno uspe\xc5\xa1en kot prvi del, saj je postal film s tretjimi najvi\xc5\xa1jimi prihodki v letu. Drugi del se za\xc4\x8dne tam, kjer se je prvi del zaklju\xc4\x8dil. Marty in Doc odpotujeta v prihodnost v leto 2015, vmes pa se mora vra\xc4\x8dati v leto 1985 in 1955, ob tem pa paziti, da ne sre\xc4\x8da samega sebe iz prvega filma. Drugi del je vzbudil zanimanje zaradi vizije leta 2015 in napovedi tehnologije, kot so lete\xc4\x8de rolke._NEWLINE_V tretjem delu, ki je iz\xc5\xa1el 25. maja 1990, Marty odpotuje v leto 1885, da bi re\xc5\xa1il Doca, ki je obstal v \xc4\x8dasu. Film je bil finan\xc4\x8dno manj uspe\xc5\xa1en kot predhodnika, \xc4\x8deprav so ga kritiki sprejeli bolje kot drugi del."